Zilais krūmu sīlis

Zilais krūmu sīlis (Aphelocoma unicolor) ir zvirbuļveidīgo (Passeriformes) kārtas vārnu dzimtas (Corvidae) putns, kas pieder krūmu sīļu ģintij (Aphelocoma). Izdala 5 pasugas.World Bird List: Crows, mudnesters & birds-of-paradise, 2018

Zilais krūmu sīlis ir parasts Centrālamerikas miglas mežu ligzdotājs. Tas ir sastopams Meksikas dienviddaļā, Hondurasas centrālajā daļā, Gvatemalā un SalvadorāIUCN: Aphelocoma unicolor 1370—3050 metrus virs jūras līmeņa.Unicolored Jay Tas dzīves vietai izvēlas miglas mežus, priežu un ozolu mežus un krūmājus.

 Izskats un īpašības 
Zilais krūmu sīlis ir vidēji liels putns. Ķermeņa garums 27—32 cm, svars tēviņam 119—153 g, mātītei 113—136 g.Alive: Unicolored Jay (Aphelocoma unicolor) No citiem krūmu sīļiem tas atšķiras ar vienkrāsainu, tumši zilu apspalvojumu. Ap acīm tam ir melnu spalvu gredzens. Zods pelēks, un spalvas zem astes un spārniem brūnganmelnas. Melnais knābis masīvs ar līku galu. Kājas melnas, bet acis brūnas. Abi dzimumi izskatās vienādi, lai gan mātītes ir nedaudz mazākas. Jaunie putni nav tik koši, tie ir zilpelēki.

 Uzvedība 
Zilais krūmu sīlis ir nometnieks un parasti pārvietojas nelielos baros, kas sastāv no 5—8 putniem. Tie barojas koku zaros, meklējot ogas, ugļus, kukaiņus, ķirzakas, citu putnu olas un putnēnus. Zilais krūmu sīlis barojas arī ar graudiem lauksaimniecības tīrumos. 

Riests sākas janvāra beigās. Dominējošam pārim mazuļus audzināt palīdz iepriekšējā gada bērni. Ligzda tiek vīta no zariem bļodas formā. Tā parasti tiek novietota 5—14 metru augstumā no zemes. Dējumā ir 3—4 olas. Inkubācijas periods ilgst 22 dienas.Chara unicolor

 Sistemātika 
Zilajam krūmu sīlim ir 5 pasugas:
Aphelocoma unicolor unicolor — nominālpasuga, sastopams Meksikas dienvidaustrumos un Gvatemalā;
Aphelocoma unicolor concolor — sastopams Meksikas dienvidaustrumos;
Aphelocoma unicolor griscomi — sastopams Salvadorā un Hondurasā;
Aphelocoma unicolor guerrerensis — sastopams Meksikas dienvidrietumos;
Aphelocoma unicolor oaxacae — sastopams Meksikas dienvidos.

 Atsauces 

 Ārējās saites 
 Unicoloured Jay (Aphelocoma unicolor) 
 Neotropical birds: Aphelocoma unicolor
 Jays: Unicolored Jay 

Kategorija:Krūmu sīļi
Kategorija:Ziemeļamerikas putni
Kategorija:Centrālamerikas putni